Održano takmičenje aviomodelara “CRO KUP”: Zeničani ostvarili dobre rezultate

U subotu 24. 07. 2021. godine u na terenima Krbavskog polja kod Korenice u Hrvatskoj, održano je takmičenje aviomodelara pod nazivom CRO KUP u organizaciji Aerokluba Zaprešić Hrvatska.

Takmičenju su pored modelara iz Hrvatske i Bosne i Hercegovine prisustvovali i modelari iz Austrije, Njemačke, Turske, Estonija, Srbije, Italije, Slovenije i Latvanije.

Takmičenje je održano u kategorijama slobodno letećih modela prema FAI klasifikacji u klasama F1A, F1B, F1C i F1q. Takmičenju su iz Bosne i Hercegovine prisustvovali modelari iz Zenice, Visokog i Nove Topole.

Ekipu Zenice su sačinjavali modelari u klasi F1A: Ferid Zilić, Faik Čičak i Admir Subašić, a u klasi F1B: Nedić Milivoje i Predrag Šarkinović.

Najbolje plasirani takmičar iz Zenice je Ferid Zilić u klasi F1A, dok je u klasi F1B najbolje plasiran Zeničanin Milivoje Nedić.

Prisutni modelari i gosti su pohvalili dobru organizaciju domaćina koji su obezbijedili optimalne uvjete za održavanje takmičenja.